Hokejs 2022. gada ziemas olimpiskajās spēlēs
Hokejs 2022. gada ziemas olimpiskajās spēlēs bija viens no oficiālajiem 15 sporta veidiem, kas bija iekļauti olimpisko spēļu programmā. Sacensības tika aizvadītas Nacionālajā iekštelpu stadionā un Vukesonas arēnā, Pekinā no 2022. gada 4. februāra līdz 20. februārim. Sacensībās ietilpa divi turnīri — vīriešu un sieviešu turnīrs. Kopumā hokejā startēja 13 valstu hokeja izlases, vairākām no valstīm bija gan vīriešu, gan sieviešu komanda. Vīriešu turnīrā startēja 12 komandas, bet sieviešu — 10 komandas. Vīriešu komandā maksimālais pieteikto spēlētāju skaits bija 25, bet sieviešu — 23. Kopā sacensībās piedalījās 530 sportisti (300 vīrieši un 230 sievietes).